**Mägimatkade hindamisest. Juhend Alpiklubi Firn parima konkursile**.

Mägimatkamine on üks matkaliike, kõrvuti tavalise jalgsimatkamise, suusamatkamise, jalgrattamatkamise, veematkamise, auto-motomatkamise ja speleomatkamisega. **Erinevus tavalisest jalgsimatkamisest** on selles, et mägimatk saab toimuda ikkagi ainult **kõrgmägedes**, kus leidub kindla raskusastmega kurusid ja tippe.

**Teiselt poolt on mägimatkamine lähedane alpinismile**, erinevus on vaid stiilis. Kui alpinismis on tavaliselt kindlas orus baaslaager ja sealt käiakse suhtliselt kerge kotiga ümbruskonna tippudes, siis mägimatkajatel on reeglina pikem marsruut, mille käigus ületatakse ahelikke, kus leidub eri raskusastmega mäekurusid. **Mägimatkajate põhieesmärgiks ongi kurude ületamised**. Lisaks kurudele võetakse mõnikord ette ka tippe ja harjatraaverseid, kuid see on pigem erand. Kogu varustus kantakse endaga kaasas, mõnikord tehakse seljakoti kergendamiseks ka pandam, so. jäetakse osa varustust peidupaika. Oluline on marsruudi kohta info otsimine, matka planeerimine ja õige taktika. Reeglina on see kogemustega grupijuhi ülesanne.

Kui räägime **sportlikust matkamisest** ja **matkade võrdlemisest**, siis tuleb aluseks võtta mingid normatiivid. Eesti Matkaliidu (EML) poolt on 2005.a. kinnitatud „Sportlike matkade klassifikatsioon“ ja vastavad normatiivid. Võtamegi need käesoleva juhendi aluseks.

**Mägimatka raskusastmeid** (r/a) on EML süsteemis 6, kusjuures kriteeriumiteks on: min. kurude arv (2-7) ja kurude raskuskategooriad (1A-3B), kilometraaz (60-160 km), päevade arv (4-20 p), kõrguste summa (2500-11000 m). Kurude ja tipumarsruutide raskuskategooriaid ning kirjeldusi võib leida vastavast kirjandusest.

Mägimatkade r/a hindamise aluseks on järgmine tabel:

|  |  |  |  |  |
| --- | --- | --- | --- | --- |
|  | **Klassifitseeritud kurude min. arv ja nende raskuskategooriad**  | **Kilometraaz (min)** | **Kestus (min)** | **Kõrguste summa (min)** |
| r/a | Kokku | 1A | 1B | 2A | 2B | 3A | 3B | km | päeva | meetrit |
| I | 2 | 2 |   |   |   |   |   | 60 | 4 | 2500 |
| II | 3 | 1 | 2 |   |   |   |   | 90 | 6 | 3500 |
| III | 4 |   | 1 | 2 |   |   |   | 140 | 10 | 6000 |
| IV | 5 |   | 1 | 1 | 2 |   |   | 150 | 13 | 8000 |
| V | 6 |   |   | 1 | 1 | 2 |   | 160 | 16 | 10000 |
| VI | 7 |   |   |   | 1 | 2 | 1 | 160 | 20 | 11000 |

Kurusid võib osaliselt asendada vastava raskuskategooria tippudega. Lisaks on olemas ka lihtsaid raskuskategooriata kurusid, mis mägimatka r/a hindamisel otseselt arvesse ei lähe. Lisaks peab arvestama kas kuru ületati või tõusti ühepoolselt – viimast arvestada kraad madalamalt (näiteks 2A->1B). Samuti on vahe hooaja ja hooajavälise matka vahel – viimasel juhul võib raskemate tingimuste tõttu kilomeetraaž olla 25% väiksem. Kui vähemalt üks marsruudi minimaalnõuetest, kas pikkus või kõrguste summa (vertikaalne kilometraaž) on täidetud, on aktsepteeritav teise nõude alatäitmine kuni 25% ulatuses.

**Mägipiirkonnad**, kus kindlasti saab teha sportlikke mägimatku: Lääne-Alpid (kuni V r/a.), Ida-Alpid (IV), Püreneed ja Sierra Nevada (III), Lääne-Kaukasus (V), Kesk-Kaukasus (VI), IdaKaukasus (VI), Taga-Kaukaasia (III), Pamiiri-Alai (VI), Pamiir (VI), Lääne-Tjan-Šan (IV), Põhja-Tjan-Šan (V), Kesk-Tjan-Šan (VI), Altai (VI), Džungaaria (IV), Himaalaja (VI), Karakorum (VI), Sise-Aasia mägialad (VI), Uus-Meremaa (IV), Alaska (VI), Kaljumäestik (V), Andid, Patagoonia (V).

Taoliste mägipiirkondade nimekiri tulevikus kindlasti täieneb või täpsustub. Reeglina on nendes mägipiirkondades ka liustikud. Rõhutame, et matk keskmäestikes (kus puuduvad raskusastmega kurud) või üks tipputõus kõrgmägedes ei ole veel sportlik mägimatk eespoolmainitud tähenduses.

Kõrgemalt hinnatakse matkajuhtimist ja esmaläbitud marsruute. Konkursile esitamisel tuleb seepärast kindlasti märkida grupijuhi nimi, ka siis kui viimane ei ole Firni liige. Samuti on soovitav esitada kõik antud hooajal tehtud matkad. Konkursil saavad osaleda vaid Firni liikmed. **Mägimatka minimaalne raskusaste Firni parima konkursil osalemiseks on:**

**a) juhina – II r/a, b) osavõtjana – III r/a**. Kui juhul b on osavõtjaid mitu, siis komisjon kas otsustab muude kriteeriumite (näiteks on mõni osalenud ka muudel matkadel) järgi või läheb hooaja parima mägimatkaja tiitel esitatud osavõtjate vahel jagamisele.Antud konkurss on oma olemuselt parima(te) matkaja(te) valimine, mitte otseselt parima matka valimine.

Koostas:

Kalle Kiiranen, 01.10.2013